  Анжелика Тихонова корреспондент Казаньын Калыкъёслэн эшъяськон юртазы Татарстанысь удмурт егитъёслэн пумиськонзы ортчиз, оглом 20 адями люкаськиз. Со сярысь ивортодэтъя «Удмуртия» агентстволэн корреспондентэзлы Татарстанысь удмуртъёслэн лулчеберетъя йӧскалык автономизылэн быдэсъясь кивалтӥсез Ольга Чайникова вераз. Пумиськонын автономилэн ужаз азьвыл ик пыриськисьёс но, Казане берло дыре дышетскыны, ужаны лыктэмъёс но вал. Егитъёс пичияк концерт дасязы, кырӟазы, эктӥзы, озьы огазеяськонлэсь одӥгзэ ужан ӧрзэ возьматӥзы, ог-огзылы мылкыд сётӥзы. Собере выль лыктэмъёсты быдэсак автономиенызы тодматӥзы. Андрей Сергеевич Герасимов, автономимылэн кивалтӥсез, ужмы сярысь вераз, мар ми татын кариськом, мае быдэсъяськом мадиз. Нош мон егитъёслэн крылоенызы тодматӥ. Ӵектосъёсмы сярысь, элькун конкурсъёсмы сярысь мади Ольга Чайникова, Татарстанысь удмуртъёслэн лулчеберетъя йӧскалык автономизылэн быдэсъясь кивалтӥсезОльга Чайникова пусъе, автономиязы Татарстанысь сяна, палэнысь удмуртъёс но пырисько. Тросэз Удмуртиысь вуэмъёс, со сяна, Марий Элысь лыктэмъёс но вань.  Милям вань конкретной стратегимы, кудӥзъя пӧртэм ӧръёс ӝутӥсько: журналистъёсын, ёросъёсын, нылпи садэ ветлӥсь пиналъёсын но дышетскисьёсын, студентъёсын, ужась егитъёсын ужан. Та стратегияя котькуд ӧрлэн вань аслаз ӵектосэз Ольга Чайникова, Татарстанысь удмуртъёслэн лулчеберетъя йӧскалык автономизылэн быдэсъясь кивалтӥсезПокчи пиналъёс понна, кылсярысь, «Мудорвай» вожвылъяськон ортчыто. Отчы удмуртъёс тросэн улоно вань ёросъёсысь нылпиос пырисько. Нырысь ик соос ёрос конкурсазы кужымзэс эскеро, нош собере – толсуре – Казане гала-концертэ лыкто. Басьтӥськом ке студентъёсты но ужась егитъёсты, вань форум «БиГерд», кудӥз «Гырон быдтон» азьын ортче. Куинь нунал куспын ми егитъёсын пӧртэм ӧръёсъя ужаськом: этноблогинг, журналистика. Собере «Гырон быдтонын» соос асьсэлэсь дышетскемзэс возьмато ини Ольга Чайникова, Татарстанысь удмуртъёслэн лулчеберетъя йӧскалык автономизылэн быдэсъясь кивалтӥсезПумиськон улсын егитъёс ог-огенызы тодматскизы, яратоно ужзы, тунсыкъёссы, азьланезлы ужпумъёссы сярысь вераськизы, кунояськизы. Пусъём, таӵе ужрад Татарстанысь удмурт егитъёс понна арлы быдэ радъяськылэ. Тодэ вайытом, Ижкарысь «Чебеляй» коллектив «образцовой» ним басьтӥз. Тегъёс: Мерлык Казань удмуртъёс  